b'\n_START_ARTICLE_\nNorge og verdenskrigen\n_START_SECTION_\nBakgrunn\n_START_PARAGRAPH_\nAlt ved utbruddet av f\xc3\xb8rste verdenskrig i 1914 besluttet den amerikanske Carnegie-stiftelsen (The Carnegie Endowment for International Peace) \xc3\xa5 utgi en serie avhandlinger om f\xc3\xb8lgene av krigen. Serien fikk tittelen Verdenskrigens \xc3\xb8konomiske og sociale historie, og skulle skrives av fagfolk fra et n\xc3\xb8ytralt standpunkt. Arbeidet ble p\xc3\xa5begynt ved krigens slutt. Hovedredakt\xc3\xb8ren var professor James T. Shotwell. Det skulle utgis en egen skandinavisk serie som skulle dekke de n\xc3\xb8ytrale nordiske landenes forhold, under en redaksjonskomit\xc3\xa9 som besto av Shotwell, Harald Westergaard og Eli F. Hetckscher._NEWLINE_Utarbeidelsen av det norske bindet i serien ble overlatt den norske \xc3\xb8konomen Wilhelm Keilhau. Keilhau fikk anledning til \xc3\xa5 gjennomg\xc3\xa5 det norske Utenriksdepartementets arkiver ved utarbeidelsen av boka. Opprinnelig var det planlagt ogs\xc3\xa5 \xc3\xa5 skildre etterkrigs\xc3\xa5rene, men p\xc3\xa5 grunn av blant annet plassbegrensninger ble ikke skildringen f\xc3\xb8rt lenger enn til 1918._NEWLINE_Keilhau beskrev senere den samme perioden i et bind av Det norske folks liv og historie gjennem tidene.'